BESLUTNING [1] om den foreslåede frihandelsaftale mellem EU og Sydafrika

[1] Vedtaget af Den Paritetiske Forsamling AVS-EU den 26. septembert 1996 i Luxembourg.

Den Paritetiske Forsamling AVS-EU,

- forsamlet i Luxembourg den 23.-26. september 1996,

A. der henviser til Sydafrikas behov for at etablere et nyt grundlag for handelsforbindelser med EU, som fremmer den udviklingsfokuserede vækst,

B. der henviser til integrationsniveau, som er blevet opnået inden for SACU (South African Customs Union), samt til planerne om yderligere integration, der er fastlagt i SADC-handelsprotokollen,

C. der bekræfter, at fremskridt henimod en frihandelsaftale bør være baseret på de berørte parters relative kapacitet til at bære de tilpasningsomkostninger, der opstår i forbindelse med afskaffelsen af told,

D. der bekræfter, af afskaffelsen af sydafrikanske toldafgifter i forbindelse med frihandelsaftalen bør ske i overensstemmelse med SACU-landenes industriers evne til at tilpasse sig til den øgede konkurrence,

E. der erkender, at enhver frihandelsaftale mellem EU og Sydafrika vil få øjeblikkelige virkninger på AVS-nabolandene Botswana, Lesotho, Namibia og Swaziland (BLNS-landene), samt vigtige langsigtede virkninger for EU's forbindelser med andre SADC-lande,

F. der konstaterer, at EU's nuværende forslag til en frihandelsaftale vil:

- få en væsentlig indflydelse på BLNS-landenes statsindtægter, medmindre omfanget af og den hastighed hvormed toldafgifterne afskaffes, ændres afgørende;

- øge konkurrencen på det sydafrikanske marked til skade for den industrielle udvikling i BLNS-landen, medmindre der fastsættes passende beskyttelsesforanstaltninger;

- alvorligt vil underminere landbrugsproduktionen og industrierne for forarbejdning af landbrugsvarer i BLNS-landene, medmindre problemet vedrørende EU-producent- og eksportstøtte løses omfattende;

- få alvorlige virkninger for sydafrikanske produkters adgang til EU-markedet efter år 2000,

G. glæder sig over Kommissionens nylige erklæring i Cape Town om, at frihandelsaftalen ikke behøver at dække nøjagtigt det samme område på begge sider,

1. opfordrer EU til fuldt ud at anerkende og løse problemerne vedrørende den foreslåede frihandelsaftales virkninger for BLNS-landene;

2. opfordrer EU til blandt de varer, der er omhandlet af frihandelsaftalen at undtage produkter, der fremstilles i BLNS-landene hovedsagelig til det sydafrikanske marked, som anses for at være »følsomme«;

3. opfordrer EU til at tillade »større indholdsmæssig asymmetri« i den foreslåede frihandelsaftale for at skabe mulighed for fuldstændig tilpasning af BLNS-landenes følsomme områder;

4. opfordrer EU til fuldt ud at løse problemet med EU'S producent- og eksportstøtte til landbrugseksport til Sydafrika, som underminerer markedet for landbrugsprodukter, der eksporteres til Sydafrika fra nabolande;

5. opfordrer EU til at vurdere virkningerne af den foreslåede frihandelsaftale mellem EU og Sydafrika for de fremtidige handelsforbindelser med AVS-SADC-nabolandene ud over år 2000, navnlig med henblik på virkningen af den SADC-handelsprotokol, der blev vedtaget for nylig;

6. pålægger sine formænd at sende denne beslutning til AVS-EU-Rådet, Kommissionen, Sydafrikas regering og signatarstaterne til Lomé-konventionen.